CELEX: 62021TN0415
Language: da
Date: 2021-07-10 00:00:00
Title: Sag T-415/21: Sag anlagt den 10. juli 2021 — Banca Popolare di Bari mod Kommissionen

4.10.2021   
            
            
               DA
            
            
               Den Europæiske Unions Tidende
            
            
               C 401/13
            
         
      Sag anlagt den 10. juli 2021 — Banca Popolare di Bari mod Kommissionen
      (Sag T-415/21)
      (2021/C 401/14)
      Processprog: italiensk
      
         Parter
      
      
         Sagsøger: Banca Popolare di Bari SpA (Bari, Italien) (ved advokaterne A. Zoppini, G. Roberti, I. Perego og G. Parisi)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Unionen, repræsenteret ved Europa-Kommissionen, tilpligtes at betale sagsøgeren et beløb på 280 mio. EUR i erstatning for økonomisk skade samt et passende beløb i erstatning for ikke-økonomisk skade, som blev forvoldt ved Kommissionens afgørelse (EU) 2016/1208 af 23. december 2015 om statsstøtte SA.39451 (2015/C) (ex 2015/NN) ydet af Italien til Banca Tercas.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Det første anbringende vedrører en af Kommissionen udvist ulovlig adfærd.
                  
                              —
                           
                           
                              Sagsøgeren har i denne forbindelse gjort gældende, at der foreligger en tilstrækkeligt kvalificeret tilsidesættelse, eftersom Kommissionen ved vedtagelsen af afgørelsen ikke havde nogen skønsmargen, idet artikel 107, stk. 1, TEUF er en præcis og ubetinget bestemmelse med direkte virkning, og anlagde et åbenbart urigtigt skøn. Endvidere støttede Kommissionen sig på utilstrækkeligt bevismateriale og tilsidesatte EU-retspraksis, som fastslået først af Retten (Italien m.fl. mod Kommissionen, forenede sager T-98/16, T-196/16 og T-198/16) og dernæst af Domstolen (Kommissionen mod Italien m.fl., sag C-425/19 P).
                           
                        
                              —
                           
                           
                              De bestemmelser, der er blevet tilsidesat med afgørelsen, udgør bestemmelser, som tillægger private borgere rettigheder, og afgørelsen er i strid med friheden til at oprette og drive egen virksomhed og med den grundlæggende rettighed til god forvaltning.
                           
                        
            
                  2.
               
               
                  Det andet anbringende vedrører den økonomiske og ikke-økonomiske skade, som den af Kommissionen udviste ulovlige adfærd har forvoldt sagsøgeren.
                  
                              —
                           
                           
                              Sagsøgeren har i denne forbindelse gjort gældende, at det var Kommissionens afgørelse, som var den bestemmende faktor, som indebar, at bankens kunder mistede tilliden til den, og som forårsagede de tab, som banken led i mangel af øvrige mulige konkurerende faktorer, og Kommissionen modsatte sig planen om at integrere Tercas og Caripe samt planen om intervention fra Fondo Interbancario di Tutela dei Depositi (bankernes indskudsgarantifond) (FITD).